Fid-29 ta' Novembru 2017, il-Kumitat tar-Rappreżentanti Permanenti (Coreper) approva, f'isem il-Kunsill, mandat għal negozjati dwar direttiva li tistabbilixxi standards dwar l-akkoljenza ta' applikanti għall-protezzjoni internazzjonali. Abbażi ta' dan il-mandat, il-presidenza ser tibda negozjati mal-Parlament Ewropew. L-objettivi ewlenin ta' dan l-abbozz ta' direttiva huma li: jipprovdi kundizzjonijiet standard ta' akkoljenza għal applikanti għall-protezzjoni internazzjonali, li għandhom jiżguraw li jirċievu livell ta' għajxien adegwat u kundizzjonijiet ta' għajxien komparabbli fl-istati membri kollha jillimita l-movimenti sekondarji billi jkompli jarmonizza l-istandards u jillimita l-aċċess għall-kundizzjonijiet ta' akkoljenza lill-istat membru responsabbli mill-applikazzjoni għall-protezzjoni internazzjonali ''Sabiex ikollna sistema tal-asil effettiva, huwa importanti li jkun hemm regoli komuni għall-applikanti fl-istati membri. Ninsab kuntent li għalaqna dan l-istadju ta' negozjati u nistgħu nibdew id-diskussjonijiet mal-Parlament Ewropew'' Andres Anvelt, ministru għall-intern tal-Estonja L-ambaxxaturi għall-UE approvaw it-test tal-mandat bil-fehim li l-partijiet marbutin ma' fajls oħrajn tar-riforma tas-sistema Ewropea komuni tal-asil (SEKA) jiġu rieżaminati fi stadju aktar tard. Kundizzjonijiet ta' akkoljenza L-abbozz ta' direttiva jiddefinixxi l-kundizzjonijiet ta' akkoljenza li għalihom jkollhom aċċess l-applikanti, inkluż kundizzjonijiet materjali ta' akkoljenza u aċċess għall-kura tas-saħħa. Jistabbilixxi wkoll li l-applikanti għandu jkollhom aċċess għas-suq tax-xogħol mhux iktar tard minn 9 xhur wara li ssir applikazzjoni għall-protezzjoni internazzjonali. Jekk l-applikanti jkollhom mezzi suffiċjenti, jistgħu jkunu meħtieġa jkopru jew jikkontribwixxu għall-ispejjeż tal-kundizzjonijiet ta' akkoljenza tagħhom. L-abbozz ta' direttiva jieħu kont ukoll ta' persuni bi bżonnijiet ta' akkoljenza speċjali, bħall-minorenni, b'mod partikolari d-dritt tat-tfal għall-edukazzjoni u l-ħtieġa li minorenni mhux akkumpanjat ikollu rappreżentant maħtur biex iħares l-aħjar interess tiegħu. Limitazzjonijiet ġeografiċi Biex jiġu prevenuti movimenti sekondarji, l-abbozz ta' direttiva jillimita l-forniment ta' kundizzjonijiet ta' akkoljenza lill-istat membru responsabbli mill-applikazzjoni għall-protezzjoni internazzjonali. Barra minn hekk, dokumenti tal-ivvjaġġar jistgħu jiġu pprovduti biss lill-applikanti meta jkun hemm raġunijiet umanitarji serji li jiġġustifikaw il-preżenza tal-applikant fi stat membru ieħor. L-abbozz ta' direttiva jippermetti wkoll lill-istati membri jirrestrinġu l-libertà ta' moviment tal-applikanti għal żona ġeografika fi ħdan dak it-territorju, jassenjawlhom residenza speċifika jew jiddefinixxu l-obbligi ta' rappurtar. Fejn dawn il-miżuri ma jkunux biżżejjed u jkun hemm riskju ta' ħarba, l-istati membri jistgħu jagħmlu użu mid-detenzjoni. Ippjanar ta' kontinġenza Kull stat membru ser ikollu bżonn ifassal pjan ta' kontinġenza, li jistabbilixxi l-miżuri li jiżguraw kundizzjonijiet ta' akkoljenza adegwati f'każijiet fejn ikun hemm numru sproporzjonat ta' applikanti. Bil-qbil tal-istat membru, l-aġenzija tal-UE għall-asil ser tassisti fit-tħejjija u r-rieżami tal-pjanijiet ta' kontinġenza. Riforma tas-sistema Ewropea komuni tal-asil (informazzjoni ġenerali)